|  |
| --- |
| 呢篇文係**香港人口及文化**系列之一 |
| 香港人口普查
2011年人口普查
香港人    新界原居民
海外港人 |
| 宗教與風俗
哲學
語文    用語
文學
建築
殯儀    節日同公眾假期
飲食    燒烤文化
電影    電視
音樂
傳媒
藝術    古蹟
漫畫    動畫
體育
網絡文化    高登文化
香港次文化
無厘頭文化
MK文化
MK Pop
港鐵文化
巴士迷文化 |
| **其他香港系列** |
| **地理** - **歷史** - **政治**  **教育** - **治安** - **經濟***香港指南頭版* |
| 睇 • 論 • 改 • 歷 |

 **粵語流行曲**（粵拼：jyut6 jyu5 lau4 hang4 kuk1）
即係話用廣東話唱嘅流行曲。係喺廣東話地區最受歡迎嘅一種音樂藝術，重曾經流行到唔係講廣東話嘅地區，而且好賣得。

粵語流行曲最初由電影電視嘅主題曲開始慢慢發展，到七、八十年代係粵語流行曲嘅「黃金時期」，喺廣東話地區所有電視電台都幾乎只會播粵語流行曲，甚至去到全世界，重出現咗英文 Canto Pop 呢個字，反映粵語流行曲唔單只係一種地方音樂，甚至喺世界音樂之中有一個地位。不過1998年之後，廣東歌市場慢慢萎縮，而國語歌，重有日、韓歌都已經取代咗廣東歌個市場。

簡史
--

內文：粵語流行曲史
粵語流行曲冇一個確實起源，都係由好多人一路喺唔同方向試吓試吓咁演變出嚟，多數認為係五十年代開始。最初廣東歌根本就冇人聽，所以唔講得上流行，後來喺電影電視都會用廣東歌做主題曲，一路到七、八十年代開始成熟，而且成為音樂市場主流，但係近十年廣東歌慢慢式微，聽廣東歌嘅人越嚟越少。

Canto Pop
---------

英文 Canto Pop 係外國人對粵語流行曲嘅稱呼，喺1970年代，有一個香港嘅斯里蘭卡人 Hans Ebert，佢本身係一個廣告界嘅人，同時又喺美國billboard雜誌寫稿，佢喺一篇介紹許冠傑嘅文入面，就用 Canto Pop 代表許冠傑同新一代摩登化嘅粵語流行曲，之後 Canto Pop 就成為粵語流行曲稱呼。到後尾重發展出 Canto Rock、Canto Electroica、Canto R&B、Canto Rap、Canto Singer Songwriter 等等。

特點
--

### 種類

早期粵語流行曲主要係電影插曲，而且都係改編英文歌或者粵曲，到70年代受西方音樂影響，又加上香港華洋雜處，開始有一啲西方音樂混合中國元素好似小調、五聲音階嘅歌，到後期又有K歌，即係適合喺卡拉OK唱嘅歌，除此之外粵語流行曲重有好多西方音樂類型嘅歌，好似R&B、hip hop、搖滾同電子音樂等等。

樂壇
--

內文：香港流行樂壇
粵語流行曲發展都係以香港做中心，所以粵語流行樂壇其實即係等如香港流行樂壇。

早期粵語流行曲主要係電影插曲，好多歌只會喺電影先有，唔會出唱片，咁係因為嗰陣啲唱機好貴，有錢佬先賣得起，而有錢人又以鬼佬為主，普通人就算買唱片都無唱機聽，所以唱片公司多數只出英文碟，唔會出廣東碟。除非唱歌個人好紅，例如鄭君綿、陳寶珠、蕭芳芳，呢啲唱片公司就會當電影附屬品咁去出唱片賣。

七、八十年代開始，係粵語流行曲高峰期，而唱片出版主要係幾間大唱片公司壟斷，1994年香港政策透視一個叫《霸權下的流行文化》有個統計話，當年有三百首歌入面，寶麗金佔咗57首，華納、華星同新藝寶夾埋都佔咗57首，電台同電視台都會為咗利益而去催容唱片公司要求推廣嘅歌，慢慢形成大唱片公司壟斷同音樂類型狹窄嘅局面，細公司或者一啲獨立音樂基本上無得發展。

香港主要大唱片公司有寶麗金（PolyGram）、TVB附屬機構華星、新藝寶，同埋喺1921年已經喺香港插旗嘅百代（EMI），另外1977年美國華納唱片（WEA）嚟咗香港插旗，1978年日本新力唱片（CBS Sony）亦嚟咗香港插旗。1991年台灣羅大佑嘅音樂工廠喺香港發展，之後台灣嘅滾石唱片亦喺香港插旗。

1998年寶麗金改名環球，之後開咗間分公司叫正東，嗰陣喺正東做嘅黃柏高後來又自立門戶，開咗間金牌（Gold Label），以子母公司形式同 EMI 合作。金牌開創咗一條龍方式經營，即係歌星除咗出唱片，重會拍廣告，拍電影，都由同一間公司包晒。

1999年1月英皇唱片（EEG）成立，亦係一條龍方式經營。呢個時期亦係唱片市場萎縮緊嘅時期，歌星除咗出唱片，主要工作重有拍廣告、拍電影，甚至TVB十大勁歌金曲頒獎禮都特登整個《最受歡迎廣告歌大獎》，拍廣告已經變咗歌星重要收入來源。

2000年之後，亦有好多新唱片公司加入競爭，好似有 Music Nation、BMA、Silly Thing、東亞、人山人海等等。

歌星、音樂組合同樂隊
----------

早期粵語流行曲歌星主要有鄭君綿、鄧寄塵、周聰、陳寶珠、蕭芳芳等等。

1970、80年代早期最賣錢有許冠傑、溫拿樂隊、關正傑、甄妮、鄭少秋、羅文等等。80年代尾係譚詠麟、梅艷芳、張國榮天下。同時期其他歌星重有徐小鳳、林子祥、關正傑、陳慧嫻、陳百強、張學友、林憶蓮、葉蒨文等等。80年代中期開始亦興起樂隊熱潮，好似有Beyond、太極、達明一派等等。

1990年代有四大天王熱潮，即係張學友、劉德華、黎明、郭富城。「四大天王」由1992年正式誕生，同期首席女歌手係葉蒨文、林憶蓮同王菲，90年代中期則加入鄭秀文、彭羚，同時期吹起無厘頭風，代表有軟硬天師。90年代中其他主要歌星有周華健、鄭伊健、周慧敏、許志安、李克勤、關淑怡、李蕙敏、蘇永康、梁漢文等，到90年代後期又有古巨基、陳奕迅、陳慧琳、楊千嬅、梁詠琪。

2000年代主要歌星有陳奕迅、古巨基、李克勤、張敬軒、許志安、謝霆鋒、陳冠希、梁漢文、鄭中基、麥浚龍、黃耀明、容祖兒、陳慧琳、楊千嬅、何韻詩、梁詠琪、謝安琪、薛凱琪、王菀之、吳雨霏、鄭希怡、側田、衛蘭、葉振棠(2000年代復出); 組合有Twins、Shine、E-kids、Cookies、Boy'z、Swing、LMF、HotCha等等; 樂隊Mr.、RubberBand。

2010年代有陳奕迅、張敬軒、許志安、容祖兒、謝安琪，重有好多新人靜靜掘起，如林奕匡、周柏豪、吳業坤、許廷鏗、胡鴻鈞、洪卓立、陳柏宇、鄭俊弘、馮允謙、鄧紫棋、連詩雅、王灝兒、吳若希、泳兒、羅力威、江海迦、李幸倪、林家謙等等，更有多個香港音樂組合及樂隊，包括樂隊Supper Moment、Dear Jane、Kolor、Tonick、Zpecial；組合Super Girls、As One、C AllStar、MIRROR、ERROR等等。

2020年代有香港音樂組合MIRROR、P1X3L、COLLAR、Lolly Talk、STRAYZ、石山街、MC $oHo & KidNey、ERROR；女子樂隊WHIZZ同FIESTER；歌星炎明熹、張天賦、詹天文、張馳豪、雲浩影、陳凱詠、陳毅燊、洪助昇、洪嘉豪、張蔓姿、張蔓莎、吳家忻、魏浚笙、陳宗澤、湯令山、黃妍、陳蕾等等。

影響
--

粵語流行曲原本只係喺香港同華南地區有影響力，要到1980年代先至衝出香港。由張國榮、梅艷芳、Beyond以至到後期張學友、劉德華，喺大陸同台灣都好有市場。一啲地方重因為粵語流行曲，個個爭住學粵語，講嘢有粵語腔先至係潮流嘅象徵。

批評
--

粵語流行曲雖然盛極一時，但都唔係人人鍾意，唔鍾意嘅人主要認為廣東歌無創意，早期廣東歌都係改編英文歌或者粵曲，一直以來原創都唔受重視，就算喺 80年代粵語流行曲市場高峰期，改編歌都仍然係廣東歌主流，以1985年第8屆十大中文金曲選舉為例，十隻歌之中五隻都係改日本歌，樂評人周華山就認為廣東歌質素唔掂，直到80年代中樂隊熱潮興起，先開始多返原創歌曲。

另一樣成日俾人話嘅就係唱片公司霸權。由於香港只得兩間電視台同三間電台，所以電台同電視台好容易就因為利益關係，特登去催容唱片公司要求推廣嘅歌，形成音樂類型狹窄，最賣得嘅歌都係喺唱片公司催容之下大熱，而呢啲歌都幾乎係情歌。到卡拉OK熱潮興起，又清一色出晒K歌。後來廣告同音樂掛鈎，歌星又同時拍廣告，造成偶像文化，好多本身無乜歌藝嘅人，會因為靚仔或者靚女而捧成偶像，靠靚樣搵食，歌藝其次。

多數評論認為，咁主要反映香港太細，單靠本地市場難以係廣東歌進步嘅動力。著名音樂人黃柏高亦都認為，市場嘅變化經已令到廣東歌冇可能再突圍。

參考
--

1. ↑  廣東歌曲式微 　黃柏高：港歌星可憐[*失咗效嘅鏈*]蘋果日報 2007年06月07號
2. ↑  香港流行樂壇回顧－黃霑博士港大論文P.146
3. ↑  《閱讀香港普及文化》P.250 牛津大學出版社 ISBN 0-19-593753-8
4. ↑  廣東歌曲式微 　黃柏高：港歌星可憐[*失咗效嘅鏈*] 蘋果日報 2007年06月07號

拎
-

* 香港音樂街文化發展協會
* 香港流行樂壇回顧－黃霑博士港大論文
* 香港樂壇25年的發展
* 粵語流行曲黑膠唱片
* 音故知新舊曲網
* 歌潮汐韻 細說粵語流行曲

| * 睇
* 傾
* 改
香港主題 |
| --- |
| 史 | 南越 · 宋朝 · 元朝 · 明朝 · 清朝 · 英治 · 日治 · 1950年代 · 1960年代 · 1970年代 · 1980年代 · 1990年代 · 2000年代 · 2010年代 · 2020年代 |
| 地理 | 氣候 · 生態 · 郊野公園 · 人口 |
| 文化 | 語文 · 粵字 · 文學 · 報紙 · 核心價值 · 宗教 · 節日 · 大戲 · 粵語流行曲 · 港產片 · 電視 · 芭蕾舞團 · 建築 · 博物館 · 塗鴉 · 漫畫 · 幽默 · 飲食文化 · 玩具 · 洋紫荊 · 婚禮 · 殯儀 |
| 政治 | 主權移交 · 基本法 · 首長 · 行政 · 司法 · 立法 · 區議會 · 選舉 · 自治運動 · 獨立運動 · 示威 |
| 公共服務 | 醫院 · 教育 · 紀律部隊 · 政府部門 |
| 經濟 | 港元 · 銀行 · 上市公司 · 交易所 ·  港口 |
| 旅遊 | 迪士尼樂園 · 海洋公園 · 濕地公園 · 星光大道 · 維多利亞港 · 地標同旅遊景點 |
| 交通 | 機場 · 鐵路 · 道路 · 的士 · 巴士 · 公共小巴 · 主要公路 · 隧道 |
| 運動 | 賽馬 · 足球代表隊 |
| 人 | 演員 · 漫畫家 · 童星 |
| 其他 | 通訊 |